Document ID: 32006D0593

KOMISIJAS LĒMUMS
(2006. gada 4. augusts),
ar ko nosaka saistību apropriējumu paredzamo sadalījumu dalībvalstīm attiecībā uz reģionālās konkurētspējas un nodarbinātības mērķi laikposmā no 2007. līdz 2013. gadam
(izziņots ar dokumenta numuru K(2006) 3472)
(2006/593/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 11. jūlija Regulu (EK) Nr. 1083/2006, ar ko pieņem vispārīgus noteikumus attiecībā uz Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (1), un jo īpaši tās 18. panta 2. punktu,
tā kā:
(1)
Atbilstīgi Regulas (EK) Nr. 1083/2006 3. panta 2. punkta b) apakšpunktam reģionālās konkurētspējas un nodarbinātības mērķis noteikts, lai stiprinātu reģionu konkurētspēju un pievilcību.
(2)
Atbilstīgi Regulas (EK) Nr. 1083/2006 4. panta 1. punkta b) apakšpunktam Eiropas Reģionālās attīstības fonds un Eiropas Sociālais fonds palīdz sasniegt minētās regulas 3. panta 2. punkta b) apakšpunktā izklāstītos mērķus. Atbilstīgi 4. panta 2. punktam Kohēzijas fonds attiecas arī uz tiem reģioniem, kas nav tiesīgi saņemt atbalstu saskaņā ar konverģences mērķi, kuri atrodas dalībvalstīs, kas ir tiesīgas saņemt šā fonda atbalstu.
(3)
Atbilstīgi Regulas (EK) Nr. 1083/2006 20. pantam 15,95 % no saistībām pieejamiem resursiem, ko piešķir no Eiropas Reģionālās attīstības fonda, Eiropas Sociālā fonda un Kohēzijas fonda (še turpmāk “fondi”) laikposmā no 2007. līdz 2013. gadam, atvēl reģionālās konkurētspējas un nodarbinātības mērķim, ieskaitot 21,14 % pārejas un īpašajam atbalstam, kā minēts regulas 8. panta 2. punktā.
(4)
Ir vajadzīgs reģionālās konkurētspējas un nodarbinātības mērķim piešķirto resursu paredzamais sadalījums pa dalībvalstīm. Atbilstīgi Regulas (EK) Nr. 1083/2006 18. panta 2. punktam tas ir jāveic saskaņā ar kritērijiem un metodoloģiju, kas izklāstīta Regulas (EK) Nr. 1083/2006 II pielikumā.
(5)
Regulas (EK) Nr. 1083/2006 II pielikuma 4. punktā ir izklāstīta metode par pieejamo resursu piešķiršanu dalībvalstīm un reģioniem, kas atbilstīgi regulas 6. pantam ir tiesīgi saņemt finansējumu.
(6)
Regulas (EK) Nr. 1083/2006 II pielikuma 6. punkta b) apakšpunktā izklāstīta metode par piešķīrumu noteikšanu pārejas atbalstam, kā minēts šīs regulas 8. panta 2. punktā.
(7)
Regulas (EK) Nr. 1083/2006 II pielikuma 7. punktā noteikts katrai dalībvalstij maksimālais pārskaitījumu apjoms no fondiem.
(8)
Regulas (EK) Nr. 1083/2006 II pielikuma 12. līdz 31. punktā noteiktas summas, kas pienākas konkrētos gadījumos laikposmā no 2007. līdz 2013. gadam.
(9)
Atbilstīgi Regulas (EK) Nr. 1083/2006 24. pantam 0,25 % no saistībām atvēlētiem resursiem, ko piešķir no fondiem laikposmā no 2007. līdz 2013. gadam, atvēl tehniskās palīdzības finansējumam pēc Komisijas iniciatīvas; tāpēc paredzamajā sadalījumā pa dalībvalstīm summa, kas atvēlēta tehniskai palīdzībai, nav jāiekļauj,
IR PIEŅĒMUSI ŠO LĒMUMU.
1. pants
Šā lēmuma I pielikuma 1. tabulā ir noteikta saistību apropriējumu paredzamā summa dalībvalstu reģioniem, kas ir tiesīgi saņemt finansējumu no struktūrfondiem atbilstīgi reģionālās konkurētspējas un nodarbinātības mērķim, kā minēts Regulas (EK) Nr. 1083/2006 6. pantā, kā arī šīs regulas II pielikumā noteikto papildu finansējumu.
Ikgadējais saistību apropriējumu, kas minēti iepriekšējā punktā, sadalījums dalībvalstīm pa gadiem ir izklāstīts I pielikuma 2. tabulā.
2. pants
Šā lēmuma II pielikuma 1. tabulā ir noteikta saistību apropriējumu paredzamā summa pa dalībvalstīm pārejas un īpašajam atbalstam no struktūrfondiem atbilstīgi reģionālās konkurētspējas un nodarbinātības mērķim, kā minēts Regulas (EK) Nr. 1083/2006 8. panta 2. punktā, kā arī šīs regulas II pielikumā noteikto papildu finansējumu.
Ikgadējais saistību apropriējumu, kas minēti iepriekšējā punktā, sadalījums dalībvalstīm pa gadiem ir izklāstīts II pielikuma 2. tabulā.
3. pants
Šis lēmums ir adresēts dalībvalstīm.
Briselē, 2006. gada 4. augustā

Labels: 2
4
19
5
15